जो तुम्हारी सेवा में लगे हैं वे भी देवता ही हैं। दैत्यों के अत्याचार से पृथ्वी का भार बढ़ गया है। इसलिए देवताओं की ओर से उनको (दैत्यों को) मारने का उपाय किया जा रहा है। ये सभी तुम्हारे शत्रु हैं। तुम्हे मारने के लिए सभी देवगण मिलकर षड्यंत्र रच रहे है। देवकी के आठवे गर्भ से भगवान विष्णु अवतरित होंगे, यह निश्चित है। परन्तु उसका कौन पुत्र आठवां होगा? यह कोई नहीं जानता। उसका पहला पुत्र आठवां हो सकता है , दूसरा पुत्र आठवां हो सकता है अथवा तीसरा,चौथा, पांचवा आदि में से कोई भी आठवां हो सकता है।" नारदजी कंस को समझाने के लिए उदाहरण स्वरुप एक कमल का फूल ले आए जिसमे गोलाकार आठ पंखुड़ियां थी। उन्होंने बारी-बारी प्रत्येक पंखुड़ी से गणना आरंभ करके उसको यह दिखाया क़ि किस प्रकार हर पंखुड़ी अंतिम और आठवी बनती है।.इसी प्रकार देवकी का कोई भी पुत्र आठवां हो सकता है। नारद जी ने येसा कह कर कंस को भयभीत कर दिया और स्वयं घर वापस चले गये। कंस ने तत्काल अपने सैनिकों को भेजकर, बालक सहित वसुदेव और देवकी को अपने पास बुला लिया। उसने देवकी की गोद से बालक को छीन लिया। उसे पृथ्वी पर पटक कर मार डाला। वसुदेव और -देवकी को हथकड़ी-बेडी से जकड़कर बंदीगृह में डाल दिया। अपने पिता राजा उग्रसेन को भी कैद में डालकर स्वयं वहां का राजा बन बैठा।